Membrii SPJ Salvamont Maramureș se află în acţiune în M-ții Maramureșului pentru căutarea unui cetățean ucrainean de 38 ani a cărui dispariție a fost anunțată de soția acestuia.
Bărbatul a plecat de acasă în 21 martie și a anunțat că va suna acasă de îndată ce va ajunge în România, fapt care nu s-a mai întâmplat.
Soția bărbatului care a sunat după 4 zile la 112 a pus la dispoziția echipelor de căutare-salvare traseele gândite și o locație unde bărbatul își făcuse planuri să ajungă.
Acesta e echipat de iarnă, cu baterie de rezervă la telefon, cu încărcător extern, cu rucsac cu alimente și echipament de schimb. Din păcate telefonul ucraineanului este închis.
O echipă de salvatori montani împreună cu o echipă a Poliției de Frontieră a ITPF Sighetu Marmației au pornit spre coordonatele transmise de soția bărbatului.
În zona respectivă, aproape de frontieră, în urmă ninsorilor abundente și a viscolului din ultimele 72 ore, pe alocuri zăpadă măsoară peste 2 metri înălțime. Deplasarea salvatorilor se face în condiții de iarnă autentică pe schi de tură cu echipamente specifice. Va fi folosită și drona din dotarea Salvamont Maramureș precum și binoclul cu termoviziune.
Cetățeanul ucrainean a fost găsit în viață pe traseu, în coborâre aproape la baza muntelui, acesta supraviețuind celor 4 zile și nopți petrecute pe munte. Acesta va fi predat echipajului medical care va sosi în sprijin urmând că ulterior să fie preluat de autorități.
Salvatorii se regrupează și se vor reîntoarce la baza după o misiune scurtă dar efectuată cu succes.